Polisieman met verlof vang kapersDie Brits-landdroshof. (Argieffoto: Landi Malan) Danksy ŉ toegewyde speurder wat van diens af was, is ŉ kaping Maandagaand in Hartbeespoort in Noordwes gefnuik. Volgens inligting tot die polisie se beskikking het die 30-jarige slagoffer sy werksmotor, ŉ Toyota Hilux, omtrent 22:10 op die R511 op pad na Brits bestuur, toe hy stilgehou het om ŉ voetganger op te laai. “Toe hulle verby die Hernic-myn ry, het die passasier gevra om by ŉ grondpad wat by die teerpad aansluit, afgelaai te word,” sê lt.kol. Amanda Funani, polisiewoordvoerder van Noordwes. “In ŉ dramatiese wending het drie mans glo uit die bosse aangeloop gekom toe die slagoffer sy passasier aflaai. Die slagoffer is uit sy motor gedwing en met ŉ vuurwapen gedreig. Sy hande is vasgebind en hy is gedwing om in ŉ blou Toyota Corolla te klim wat voor die Hilux kom stop het,” verduidelik Funani. Twee verdagtes het toe met hom weggery. Volgns Funani het ŉ polisielid wat met verlof was in sy privaat voertuig op die R511 gery, toe hy sien hoe die Toyota Corolla op die grondpad jaag. “Hy het die Corolla agternagesit en ŉ oproep gemaak na die polisiestasie om hulp te ontbied,” sê Funani. Polisie van Hartbeespoortdam het vinnig reageer en die Corolla agternagesit en afgetrek op die R513, naby die Hartbeespoortdam. “Die twee verdagtes het uit die motor gespring, maar die polisie het hulle agternagesit en vasgetrek. Die slagoffer is in die motor gevind, vasgebind met skoenveters. Die polisie het ook op die voertuig beslag gelê.” Twee ander polisiemanne het die Toyota Hilux op ŉ grondpad gesien ry, die voertuig gevolg en die verdagtes voorgekeer by Damdoryn, tussen Hartbeespoortdam en Brits. Nog twee verdagtes is in hegtenis geneem en die polisie het ook op die Hilux beslag gelê. Die vier verdagtes, Jabulani Sibasa (46), Thabo Ncobo (25), Siphelele Mazibuko (25) en Johannes Nceba (32), het almal reeds in die Brits-landdroshof verskyn op aanklagte van besit van ŉ beweerde gesteelde voertuig en ontvoering. Hulle bly in aanhouding tot hulle weer op 19 Februarie in die hof verskyn. “Motoriste word weereens aangeraai om versigtig te wees wanneer onbekende mense hulle op die pad voorkeer en laat stilhou. Indien die polisie of metropolisie jou laat stop en jy voel onveilig, skakel jou noodligte aan en ry stadig na die naaste polisiestasie,” sê Funani.